廣文出新意得梅之全花實根葉譜入秀句輒效反騷一章
作者：鄭清之
朝代：宋

paragraphs: 東風不借半分力，老樹絲窠罥寒織。
虛枝生白獨也正，夜氣歸根吹以息。
箇中灑灑無一塵，無眼界至無意識。
居然暗發定慧香，不取諸相了空色。
若於此花論相好，是人如以木鑽石。
吾嘗聞之老瞿曇，無有少法爲可得。
我詩當以無耳聽，索梅一笑付蠅墨。